በትምህርት ቤቶች በኮቪድ 19 ዙሪያ እየተደረጉ ያሉ ጥንቃቄዎች
ሞገስ ተስፋ ጭር ብለው ለስምንት ወራት የቆዩት ትምህርት ቤቶች ውበትን ተላብሰዋል፡፡ ከአምስተኛ እስከ 12ኛ ክፍል ያሉ ተማሪዎች ትምህርት ተጀምሯል፡፡ እኛም በሁለት ትምህርት ቤቶች ቅኝት አድርገናል፡፡ አፄ ናኦድ የመጀመሪያ ደረጃ ትምህርት ቤት ስንዘልቅ ገና ከበሩ የሙቀት መከሊያ፣ የእጅ ንፅሀና መጠበቂያና ሳኒታይዘር በተገቢው ቦታ ላይ ተቀምጠዋል፡፡ ተማሪዎች የአፍና የአፍንጫ ጭንብላቸውን አድርገው ዕውቀት ወደሚገበዩበት ትምህርት ቤት ቅጥር ግቢ ይገባሉ፡፡ መምህራን ነጭ ጋዋናቸውን አድርገው የቀለም ልጆቻቸውን በዕውቀት፣ በክህሎትና በአመለካከት ለመቅረፅ ዝግጅታቸውን አጠናቀው አስፈላጊ የማስተማሪያ ቁሳቁሳቸውን ይዘው እያስተማሩ ነው፡፡ እኛም ይህንኑ ሁነት የስድስተኛ ክፍል ተማሪዎች ወደሚማሩበት ክፍል ዘልቀን ተመልክተናል፡፡ ተማሪ አማኑኤል ማሬ የስድስተኛ ክፍል ተማሪ ነው። የ2013 ዓመተ ምህረት ትምህርት መጀመሩን በጉጉት ሲጠብቅ እንደነበረ ገልፆልናል፡፡ ተማሪ አማኑኤል እንደሚለው ለሥምንት ወራት ከትምህርት ገበታ ርቆ በመቆየቱ ከፍተኛ ተፅዕኖ አሳድሮብኝ ነበር፣ አሁን ላይ ሁሉም ተማሪ የትምህርትን መጀመር በጉጉት ሲጠብቀው ስለነበር ዕውቀት ወደምንገበይበት ቤት መመለሳችን በጣም ደስታ ተሰምቶናል ይላል፡፡ ወደትምህርት ቤት ሲገቡ የኮሮና ቫይረስ ለመከላከል የሚያስችሉ ማለትም የአፍና የአፍንጫ ጭንብል በማድረግ እጅን በመታጠብ ወደ መማሪያ ክፍላቸው ከገቡ በኋላም እያንዳንዱ ተማሪ ሳኒታይዘረት እና አልኮል እንደሚጠቀሙ አማኑኤል ይናገራል፡፡ ተማሪዎች እንዳይዘናጉ በትምህርት ቤቱ ሚኒ ሚዲያ አማካኝነት የተለያዩ መልዕክቶችን በማዘጋጀት ሁሉም በንቃት ራሱን ከቫይረሱ እንዲጠብቅ ከሰልፍ ሥነ ሥርዓት ጀምሮ በእረፍትና ምሳ ሰዓት እንደሚተላለፉ የገለፀልን ተማሪ አማኑኤል አስተማሪዎቻቸው የሚሰጧቸውን መመሪዎች በመቀበል ራሳቸውን ከኮሮና ቫይረስ በመከላከል ትምህርታቸውን በአግባቡ እየተከታተሉ እንደሆነ እኛም ክፍል ውስጥ በመዘለቅ ታዝበናል፡፡የአፄ ናኦድ ትምህርት ቤት ርዕሰ መምህርት የሆኑት ወይዘሮ ፀሐይ ካሳ እንደገለፁልን፣ የትምህርት አጀማመራቸው ቀድመው የትምህርት ቤቱን ግቢ ለተማሪዎች ምቹና ተስማሚ እንዲሆን የግቢ ማስዋብ ሥራ ሰርተዋል፡፡ ከዚያም ለኮሮና ቫይረስ መከላከል አስፈላጊ የሆኑ የእጅ ማስታጠቢያ እስከ መፀዳጃ ቤት ደረጃቸውን የጠበቁ በማድረግ ዝግጅት እንዳደረጉ ይገልፃሉ፡፡ ይህ ሲሆን ሳሙና፣ ሳኒታይዘርና አልኮል ምቹ በሆኑ ቦታዎች በማስቀመጥ ሲሆን ተማሪዎችም ሳይዘናጉ ራሳቸውን እንዲጠብቁ ሁሉም መምህራን በኃላፊነት ስሜት እየሰሩ ነው ሲሉ ገልፀውልናል፡፡ እንደ ርዕሰ መምህሯ ገለፃ፣ ተማሪዎች ከትምህርት ገበታቸው ለሥምንት ወራት ርቀው ስለቆዩ ወደትምህርት ቤት በሚመጡበት ወቅት አምሯቸው ብሩህና ንቁ ሆነው እንዲማሩ ለማድረግ ሰፊ ቅድመ ዝግጅት አድርገው ስለተቀበልናቸው ለትምህርታቸው የሰጡት ትኩረት ከፍተኛ ነው፡፡ ከወረዳ ስድስት ጤና ጽሕፈት ቤት ጋር በጋራ በመሆን የጤና ባለሙያዎች ተመድበው ሙቀት በመለካት ለተማሪዎች ጥንቃቄ እንዲያደርጉ ሰፊ ሥራ እየተሰራ መሆኑን ነግረውናል። ወደ ትምህርት ያልተመለሱ ተማሪዎችን በመለየት እና ወደወላጆቻቸው በመደወል ትምህርት እንዲጀምሩ ለማስቻል የሚረዱ ሥራዎች እየተከናወኑ ነው። ለዚህም ማህበራዊ ድረ ገጾችን ጭምር እየተጠቀሙ ነው፡፡በተመሳሳይ መልኩ በምኒልክ ሁለተኛና መሰናዶ ትምህርት ቤት ተገኝተን በትምህርት ቤቱ ያለውን እውነታ ለመታዘብ ችለናል። ሳሙኤል መንግሥቱ የ11ኛ ክፍል ተማሪ ነው። ‹‹ትምህርት በመጀመሩ ደስተኛ ነኝ፤ ምክንያቱም ለሥምንት ወራት ከትምህርት ገበታችን ስላራቀን አላስፈላጊ ቦታ እንድንውል በማድረግ አሉታዊ ተፅዕኖ አሳድሮብን ነበር፡፡ ስለሆነም አሁን ላይ ትምህርታችን በፈረቃም ቢሆን መጀመራችን ትልቅ እፎይታን ሰጥቶናል›› ሲል ስሜቱን አጋርቶናል፡፡ በምኒልክ ሁለተኛ ደረጃና መሰናዶ ትምህርት ቤት ርዕሰ መምህር የሆኑት አቶ ሲሳይ አለሙ በበኩላቸው፣ የመማር ማስተማሩ ሂደት ከሁለት ቀናት በፊት ከዘጠነኛ እስከ 12ኛ ክፍል የሚገኙ ተማሪዎችን ተቀብለው ጀምረዋል። ኮሮናን ለመከላከል ሲባል 12ኛ ክፍል በአንድ ክፍል 24 ተማሪዎች በ24 ወንበር ምደባ በ44 ክፍል ተደልድለው በአንድ ፈረቃ ሰኞ፣ ረቡዕና አርብ ትምህርታቸውን እየተከታተሉ ነው፡፡ በሁለተኛው ፈረቃ ደግሞ ዘጠነኛ፣ አስረኛና አስራ አንደኛ ክፍል ተማሪዎች ተደልድለው ትምህርት ጀምረዋል፤ የክፍል ጥምርታውም በክፍል 24 ሲሆን በ46 ክፍሎች ማክሰኞ፣ ሐሙስና ቅዳሜ ጥንቃቄ በተሞላበት ማስተማር መጀመራቸውን ገልፀዋል፡፡ በትምህርት ቤቱ ቅጥር ግቢ ተገኝተን ባደረግነው ምልከታ የኮሮና ቫይረስን ለመከላከል የሚረዱ የእጅ ማስታጠቢያ ገንዳ፣ ሳሙና፣ ሳኒታይዘርና የመሳሰሉት ቁሳቁሶች ለአጠቃቀም ምቹ በሆነ ቦታ ተቀምጠዋል፡፡ በተጨማሪም ሁሉም ተማሪ በርቀት ሆኖ ስለቫይረሱ መተላለፊያ መንገዶችና ሊወስዱት ስለሚገባቸው ጥንቃቄ የሚያስገነዝቡ መልዕክት የያዙ ማስታወቂያዎች መኖራቸው ተገቢ መሆኑን ታዝበናል፡፡አዲስ ዘመን ታህሳስ 1/2013